31997L0075
L 010/24
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 97/75/ЕО НА СЪВЕТА
от 15 декември 1997 година
за изменение и разширяване приложението за Обединено кралство Великобритания и Северна Ирландия на Директива 96/34/ЕО относно рамковото споразумение за родителски отпуск, сключено между Съюза на конфедерациите на индустриалците и на работодателите в Европа (UNICE), Европейския център на предприятията с държавно участие (CEEP) и Европейската конфедерация на профсъюзите (ЕКП)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 100 от него,
като взе предвид предложението на Комисията (1),
като взе предвид становището на Европейския парламент (2),
като взе предвид становището на Икономическия и социален комитет (3),
като има предвид, че Съветът, в съответствие със споразумението за социалната политика, приложено към Протокол № 14 към Договора, и по-специално член 4, параграф 2 от него, прие Директива 96/34/EО (4); като има предвид, че поради това упоменатата директива не се прилага в Обединеното кралство Великобритания и Северна Ирландия;
като има предвид, че Европейският съвет в Амстердам от 16 и 17 юни 1997 г., със задоволство отбеляза, че Междуправителствената конференция е постигнала съгласие за включването на Споразумението за социалната политика в Договора и бе посочено също така, че трябва да се намери средство, посредством което да се даде юридически израз на желанието на Обединеното кралство Великобритания и Северна Ирландия да приеме директивите, които вече са били одобрени на базата на това споразумение, преди подписването на Договора от Амстердам; като има предвид, че настоящата директива се стреми да постигне тази цел чрез разпростирането на действието на Директива 96/34/ЕО по отношение на Обединеното кралство;
като има предвид, че фактът, че Директива 96/34/EО не се прилага в Обединеното кралство, има пряко влияние върху функционирането на общия пазар; като има предвид, че прилагането във всички държави-членки на рамковото споразумение, приложено към упоменатата директива, и в частност на принципа за съвместяване на родителските и професионалните отговорности на работещите родители ще подобри функционирането на общия пазар;
като има предвид, че прилагането на рамковото споразумение има за цел, по-специално, да постигне равното третиране на мъжете и жените в областта на възможностите за работа и третирането при работа, както и съвместяването на професионалния и семейния живот;
като има предвид, че приемането на настоящата директива ще направи възможно прилагането на Директива 96/34/ЕО в Обединеното кралство; като има предвид, че от датата на влизане в сила на настоящата директива, терминът „държави-членки“, който фигурира в Директива 96/34/ЕО трябва да се тълкува като термин, който включва и Обединеното кралство,
ПРИЕ НАСТОЯЩАТА ДИРЕКТИВА:
Член 1
Без това да засяга разпоредбите на член 2, Директива 96/34/ЕО се прилага в Обединеното кралство Великобритания и Северна Ирландия.
Член 2
В член 2 на Директива 96/34/ЕО се включва следният параграф 1а:
„1а. По отношение на Обединеното кралство Великобритания и Северна Ирландия, датата 3 юни 1998 г., която фигурира в параграф 1, се заменя с 15 декември 1999 г.“.
Член 3
Адресати на настоящата директива са държавите-членки.
Съставено в Брюксел на 15 декември 1997 година.